1946ءیَس منز" رموزِعارف"شعرٕ سومبرن شایع کرنہٕ پتہٕ ترٲو مرزا عٲرفن پنٕنۍ گۅڈنِچ مثنوی "لیلےٰ و مصطفےٰ" بازر۔ گۅڈنکہ پھِرِ آیہ1947ءمنز اَمچہ اکھ ساس کاپیہ چھاپنہٕ۔ کٲشرِزبٲنۍ منزچھے مثنوی نگٲری ہٕنز پرٲنۍ تہٕ دٔرروایت موجود، بزمیہ تہٕ رزمیہ مثنوی چھے لٮ۪کھنہٕ آمژٕ،اماپوز "لیلےٰ ومصطفےٰ" چھے پننہ قٕسمٕچ گۅڈنِچ تہٕ ٲخری مثنوی۔ رٮ۪وایتی طور چھُ سانٮ۪ن لولہٕ مثنوین منز عام ہندوستٲنۍ فِلمن ہٕنز کہٲنین ہٕندۍ پٲٹھۍاکھ عاشق ، معشوق تہٕ تِہندۍ مددگار تہٕ کژھ کۅیہ کردار آسان۔ عاشق چھُ معشوقس حٲصِل کرنٕچہ کو ششہ دوران باضے جانہٕ مرگ تہ گژھان تہٕ باضے وٲصِل سپدنس منز کامیاب تہ، یِہندِس جنسی عشقس چھِ سمٲجی، فطری یا مٔنزۍ بالا فطری ٹھٔرۍ تہٕ ٹھاکھ تہ بُتھِ یوان، کینہہ تِژھٕ لولہٕ مثنویہ تہ چھے اَسہ یِمہٕ مجٲزی عشقچہ ہیرِ کھٔسِتھ حقیقی عشقس تام واتہٕ نٕچ ژینہٕ وَن دِوان چھِ۔ اکثر مثنویہ چھے وۅپر زبانو پٮ۪ٹھٕ ترجمہٕ کرنہٕ آمٕژ یا تہٕ چھے تِمن ہُند تلخیص۔ جنگنامہٕ تہ چھِ اَسہ د ویمٮ۪و زبانو پٮ۪ٹھے پہہٕ أنۍمٕتۍ، اماپوز مقبول کرالہ ٕ وٲرۍ سٕنز"گریسۍ نامہٕ" مہدی ترالی سٕنز"اعجازِ قرآن" ، حبیب اللہ ٹھوکر سٕنز الہ ٕ شہر تہٕ مرزٕ میرُن مۅقدم نامہٕ بیترِ چھے کٔژ تامٕے مثنویہ یِمن منز احتجاج ، بغاوت تہٕ ظلم و سِتم باوَتھ لبان چھُ، مثنوۍین ہٕندِس اَتھ سٲرۍسٕے منظر نامس منزچھے مرزا عارف سٕنز مثنوی بیون بدوٗن تہٕ منفرد۔ اَتھ منز چھُ زمینی لولس ،مٲلِس ماجہ تہٕ بینہ بٲے سٕندِس محبتس پٮ۪ٹھ جہادس تھود درجہ دِنہٕ آمُت ، اتہ چھُ جنسی جذبہٕ تہ، خوٗنی رشتہٕ تہ،نِسوٲنی حُسن تہ تہٕ جہاد تہ۔